Harold von Mickwitz

Paul Harald (Harold) von Mickwitz (22. toukokuuta 1859 Helsinki – 12. helmikuuta 1938 Helsinki) oli suomalaissyntyinen Saksassa ja Yhdysvalloissa vaikuttanut konserttipianisti, pianonsoiton opettaja ja säveltäjä.Åke Backström : von Mickwitz, Genos 65(1994), s. 123-127, Suomen Sukututkimusseura  

Mickwitzin vanhemmat olivat Suomeen sijoitettujen venäläisten joukkojen esikuntalääkäri ja salaneuvos Paul Joakim von Mickwitz (1812–1888) ja hänen toinen puolisonsa Amalia Elisabet Agthe (1831–1895). Mickwitz opiskeli pianonsoittoa Helsingissä 1870–1875 Faltinin, Svärdsjön ja Steinin johdolla ja kävi samalla Helsingin yksityislyseota 1871–1876. Hän opiskeli 1876–1879 Pietarin konservatoriossa van Arkin, Theodor Leschetizkyn ja Brassinin oppilaana ja sen jälkeen Wienissä 1880–1884 Leschetizkyn johdolla. Mickwitz toimi pianonsoiton opettajana Helsingin musiikkiopistossa 1882–1884 ja piti samalla konsertteja Suomessa, Saksassa ja Baltian maissa. Hän oli sitten pianonsoiton opettajana Stuttgartin konservatoriossa 1885–1886 sekä Karlsruhessa 1886–1893 ja Wiesbadenissa 1893–1895. Palattuaan Suomeen 1895 hän oli Hufvudstadsbladet-lehden musiikkiarvostelijana ja toimi konserttipianistina.

Mickwitz muutti 1897 Yhdysvaltoihin. Hänestä tuli samana vuonna Shermanissa Texasissa sijainneen Kidd-Key Collegen musiikkikonservatorion johtaja ja hän sai Yhdysvaltain kansalaisuuden 1902. Mickwitz johti Chicagossa sijainneen Bushin musiikkikonservatorion (Bush Conservatory of Music) piano-osastoa 1906–1908 ja uudelleen 1912–1916. Hän oli muun muassa Dallasissa sijaitsevan Southern Methodist Universityn musiikkidekaanina 1916–1918 ja toimi Juilliard Schoolin pianonsoiton pääopettajana. Jäätyään eläkkeelle 1929 Mickwitz palasi Suomeen.

 Sävellyksiä 
 Preludes (1882)
 Deux morceaux (1890)
 Impromptu (1890)
 Deux romances pour piano (1892)
 Polonaise de concert ja Etude de concert pour piano (1895)

 Kirjallista tuotantoa 
 The memoirs of Harold von Mickwitz ; edited and presented by The Mickwitz Club of Dallas, Texas. Dealey & Lowe, Dallas, Texas 1936

 Lähteet 

Luokka:Musiikkipedagogit
Luokka:Suomalaiset pianistit
Luokka:Suomalaiset säveltäjät
Luokka:Amerikansuomalaiset henkilöt
Luokka:Vuonna 1859 syntyneet
Luokka:Vuonna 1938 kuolleet